**De când mă chemi în lumea ta**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am obosit să tot privesc mirat

cum se aruncă punţi peste râuri,

să trecem dintr-o parte în alta

în căutarea norocului ruginit.

Dar totul se face cu o răbdare tristă,

de când mă chemi în lumea ta

în care se atârnă absenţa de n-o poţi uita

până carnea-ţi se uscă de rele

stoarsă de geometria trecutului băut.

Nu mai simt gustul frumosului dimineaţa

fără griji când aburesc ierburile,

orice aromă intră-n mine ca soarele

şi vindecă ce-i străin, fără suflet.

Scriu pe o frunză de plop încredere

cum aş mângâia o pasăre pe aripi

şi semne celeste dezlegate de noduri

aruncă cu zarul pe masa tăcerii.